[pic] | COMISIA COMUNITĂŢILOR EUROPENE |

Bruxelles, 10.8.2009

COM(2009) 423 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare

EXPUNERE DE MOTIVE

Acordul interinstituțional din 17 mai 2006[1] permite mobilizarea Fondului european pentru adaptare la globalizare (FEG) prin intermediul unui mecanism de flexibilitate, în limita unui plafon anual de 500 milioane de euro, în cadrul rubricilor bugetare corespunzătoare din cadrul perspectivei financiare. Regulile de eligibilitate aplicabile contribuțiilor din acest fond sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

Serviciile Comisiei au examinat în detaliu solicitarea prezentată de Germania în conformitate cu Regulamentul (CE) nr.1927/2006, în special cu articolele 2, 3, 4, 5 și 6.

Cele mai importante elemente ale evaluării pot fi rezumate în continuare:

Cazul EGF/2009/002 DE / Nokia

1. Solicitarea autorităților germane a fost primită de Comisie la data de 6 februarie 2009 și completată prin informații suplimentare de către statul membru până la data de 20 mai 2009. Solicitarea respectivă s-a bazat pe criteriile specifice de intervenție prevăzute la articolul 2 punctul (a) din Regulamentul (CE) nr. 1927/2006 și a fost prezentată în termenul stabilit de 10 săptămâni, menționat la articolul 5 din regulamentul respectiv.

2. Germania a introdus această solicitare în temeiul criteriului de intervenție prevăzut la articolul 2 litera (a) din Regulamentul (CE) nr. 1927/2006, care condiționează acordarea fondurilor de existența a peste 1 000 de concedieri în cadrul unei întreprinderi, de-a lungul unei perioade de 4 luni, inclusiv lucrătorii concediați din rândurile furnizorilor sau ale producătorilor din aval. Solicitarea evidențiază un total de 1 337 de concedieri, în cadrul unei întreprinderi - Nokia GmbH - de-a lungul unei perioade de referință de 4 luni (de la 30 iulie 2008 la 29 noiembrie 2008).

3. Analiza legăturii dintre concedieri și modificările majore din structura comerțului mondial se bazează pe informațiile expuse în continuare. Concedierile au fost rezultatul deciziei Nokia, grup din domeniul telecomunicațiilor, de a închide fabrica sa din Bochum. Germania precizează faptul că aceste concedieri sunt rezultatul unei tendințe generalizate[3] în rândul producătorilor de telefoane mobile de a-și delocaliza producția spre piețele emergente din regiunea Asia-Pacific, caracterizate printr-o creștere puternică a cererii pentru telefoanele mobile. Producția de telefoane mobile a fost delocalizată nu numai în China, dar și în Coreea de Sud, India, Mexic și Brazilia. Statele solicitante menționează că țările cu niveluri scăzute ale salariilor au devenit atractive, de asemenea, ca regiuni de desfășurare a activităților de cercetare și dezvoltare (R&D). Sunt menționate centrele de cercetare și dezvoltare pentru telefoanele mobile pe care Nokia le-a dezvoltat în China, Hong Kong, Macao și Taiwan.

4. Repercusiunile la nivel local și regional sunt prezentate în solicitare în continuare:

Teritoriile vizate de concedieri sunt orașul Bochum, regiunea administrativă Arnsberg (la nivel NUTS II) și landul Renania de Nord-Westfalia (la nivel NUTS I). Principalele părți interesate sunt Oficiul pentru Ocuparea Forței de Muncă din Bochum, sediul central al Agenției Federale pentru Ocuparea forței de Muncă, direcția regională a landului Renania de Nord-Westfalia, Ministerul Muncii, Sănătății și Afacerilor Sociale din Renania de Nord-Westfalia, IG Metall Nordrhein Westfalen, Nokia GmbH și PEAG, societatea de transfer.

Solicitantul menționează că lucrătorii concediați intră în competența a patru agenții locale de ocupare a forței de muncă: Bochum, Gelsenkirchen, Recklinghausen și Dortmund, toate înregistrând, în mod tradițional, rate ale șomajului net superioare celor din alte părți ale Renaniei de Nord-Westfalia și Germaniei. În decembrie 2008, de exemplu, rata șomajului era de 10,2% la Bochum, 12,3% la Gelsenkirchen, 10,7% la Recklinghausen și 12,2% la Dortmund, în timp ce pentru Renania de Nord-Westfalia era de 8,1% și de 7,4% în Germania. În contextul actualei crize economice și financiare, situația ocupării forței de muncă în zonele afectate pare extrem de vulnerabilă, având în vedere prezența industriei de autovehicule (Opel) și industriei siderurgice la Bochum și Dortmund, continuarea procesului de reconversie a economiei de la minerit spre alte sectoare bazate pe utilizarea intensivă a forței de muncă în Gelsenkirchen, în timp ce în Recklinghausen ocuparea forței de muncă rămâne dependentă de un furnizor important al industriei de autovehicule (Hella) și de industria chimică producătoare de materiale sintetice pentru industria de autovehicule.

În concluzie, în aceste circumstanțe, concedierile pot fi interpretate ca având un puternic efect negativ asupra economiei locale.

5. Solicitarea are în vedere 1 337 de concedieri în cadrul Nokia GmbH, dintre care 1 316 sunt vizate pentru a beneficia de asistență.

6. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, solicitarea a furnizat elementele specificate în continuare. Autoritățile germane au confirmat faptul că această contribuție financiară din FEG nu se substituie măsurilor de care sunt responsabile societățile în virtutea dreptului intern sau a acordurilor colective. Autoritățile germane au oferit asigurări că acțiunile respective oferă sprijin pentru lucrătorii individuali și nu vor fi folosite pentru a restructura societăți sau sectoare de activitate. Autoritățile germane au confirmat faptul că acțiunile eligibile nu primesc asistență din partea altor instrumente financiare comunitare.

În concluzie, pentru motivele enumerate mai sus, se propune aprobarea solicitării EGF/2009/002 DE/Nokia prezentată de Germania privind concedierile efectuate de Nokia GmbH întrucât au fost furnizate dovezi care atestă că aceste concedieri sunt rezultatul unor schimbări majore în structura comerțului mondial, care au dus la o gravă perturbare economică, afectând ocuparea forței de muncă și economia locală. A fost propus un ansamblu coordonat de servicii personalizate eligibile, contribuția solicitată de la FEG fiind de 5 553 850 EUR .

Finanțare

Cuantumul total al bugetului anual disponibil pentru FEG este de 500 milioane EUR. A fost deja mobilizată suma de 7 523 850 EUR pentru solicitările anterioare din 2009, rămânând o sumă de 492 476 150 EUR.

Ajutoarele propuse de Comisie în cadrul acestui fond se bazează pe informațiile furnizate de solicitant.

Pe baza cererii de sprijin din partea fondului prezentată de Germania în vederea asistării lucrătorilor concediați de către Nokia GmbH, valoarea totală estimată a pachetului coordonat de servicii personalizate care vor trebui finanțate este următoarea:

EGF/2009/002 DE/ NOKIA | Total: 5 553 850 EUR |

După examinarea acestei solicitări[4] și ținând cont de cuantumul maxim care poate fi acordat din partea fondului, stabilit în conformitate cu articolul 10 din Regulamentul (CE) nr. 1927/2006, precum și de marja existentă pentru realocarea creditelor, Comisia propune mobilizarea Fondului european de ajustare la globalizare pentru o sumă totală de 5 553 850 EUR , care să fie acordată la rubrica 1a din cadrul financiar.

În urma acordării sprijinului, o cotă de peste 25 % din suma maximă anuală afectată FEG va rămâne disponibilă pentru alocare în ultimele patru luni ale anului 2009, astfel cum prevede articolul 12 alineatul (6) din Regulamentul (CE) nr. 1927/2006.

Prin prezentarea acestei propuneri de mobilizare a fondului, Comisia inițiază procedura simplificată de discuție trilaterală, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două părți ale autorității bugetare cu privire la necesitatea utilizării fondului și cu privire la suma solicitată. Comisia invită prima dintre cele două părți ale autorității bugetare care ajunge la un acord cu privire la proiectul de propunere de mobilizare a fondului, la nivelul politic corespunzător, să informeze cealaltă parte și Comisia în legătură cu intențiile sale.

În cazul unui dezacord din partea uneia dintre cele două părți ale autorității bugetare, va fi organizată o reuniune formală trilaterală.

De asemenea, Comisia va prezenta o cerere de transfer în vederea înscrierii în bugetul 2009 a unor credite de angajament și de plată specifice, astfel cum prevede punctul 28 din Acordul interinstituțional din 17 mai 2006.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[5], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[6], în special articolul 12 alineatul (3),

având în vedere propunerea Comisiei[7],

întrucât:

(1) Fondul european de ajustare la globalizare (FEG) a fost creat pentru a furniza un sprijin suplimentar pentru lucrătorii concediați care suportă consecințele schimbărilor majore în structura comerțului mondial și a le acorda asistență pentru reintegrarea pe piața muncii.

(2) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(3) La 6 februarie 2009, Germania a prezentat o solicitare de mobilizare a FEG în ceea ce privește lucrătorii concediați de către Nokia GmbH. Solicitarea îndeplinește condițiile pentru fixarea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006, în consecință Comisia propune mobilizarea unei sume de 5 553 850 EUR.

(4) Prin urmare, FEG ar trebui să fie mobilizat pentru a oferi o contribuție financiară pentru solicitarea depusă de Germania.

DECID:

Articolul 1

În cadrul bugetului general al Uniunii Europene pentru exercițiul financiar 2009, Fondul european de ajustare la globalizare este mobilizat pentru a oferi suma de 5 553 850 EUR în credite de angajament și de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la Bruxelles,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] Această tendință a fost deja remarcată în cadrul evaluării de către Comisie a solicitărilor EGF/2007/003 DE/BenQ [SEC(2007)1142] și EGF/2007/004 FI/Perlos [SEC(2007)1228].

[4] Comunicare către Comisie privind o cerere de mobilizare a Fondului european de ajustare la globalizare, prezentată de Germania [SEC(2009)1094], cuprinzând analiza efectuată de Comisie în privința acestei solicitări.

[5] JO C 139, 14.6.2006, p. 1.

[6] JO L 406, 30.12.2006, p. 1.

[7] JO C […], […], p. […].